Saarenmaa (Jyväskylä)

Saarenmaa on Jyväskylän 53. kaupunginosa sekä yksi kaupungin tilastoalueista. Saarenmaa on maalaismaista aluetta, jota toisinaan pidetään omana kylänään.

Kaupunginosajaottelussa Saarenmaahan kuuluu vain Ylä-Tuomiojärven ja Kaitajärven välinen Reijunperä sekä muita ympäröiviä alueita. Tilastoalue on kaupunginosaa suurempi alue, johon kuuluu varsinaisen Saarenmaan ja Reijunperän lisäksi myös Vertaala. Vuoden 2010 joulukuun tilastojen mukaan tilastoalueella oli 731 asukasta, joista 250 eli Saarenmaan läntisellä pienalueella, 267 Saarenmaan itäisellä ja 214 Vertaalan pienalueella.

Historiaa 
Saarenmaan asutus on muodostunut Vesangan, Palokan ja Korttajärven eli Puuppolan maakirjakylien raja-alueelle. Saarenmaan talo on sijainnut Vesangan alueella, se perustettiin vuonna 1837 Kemilän talosta erottamalla.

Ennen vuoden 2009 kuntaliitosta Saarenmaa kuului Jyväskylän maalaiskuntaan.

Vuoden 2020 elokuuhun asti Saarenmaalla oli kyläkoulu, joka lakkautettiin sisäilmaongelmien takia. Oppilaat siirrettiin Savulahden kouluun.

Lähteet 
Lintunen, Vuokko (toim.): Wesanka – Kylä Sydän-Suomessa. Vesangan kyläkirja. Vesangan kyläyhdistys, 2003. ISBN 952-91-6246-4.

Viitteet 

Jyväskylän kaupunginosat
Palokka-Puuppola
Suomen kulmakunnat